अतः स्पष्ट है कि हिंदी साहित्य का सृजन आज न केवल भारत में अपितु वैश्विक स्तर पर विपुल मात्रा में हो रहा है। यह सृजनात्मक साहित्य भाषा के रूप में हिंदी की विश्व यात्रा को मज़बूत आधार प्रदान कर रहा है। यह साहित्य न सिर्फ़ मात्रा में अपितु स्तरीयता में भी उल्लेखनीय है। इन विविध देशों के लेखक अपने-अपने देशों में पैदा हुए हैं, अतः उनमें अपने पूर्वजों जैसी प्रवास पीड़ा नहीं है, बस उनमें अपनी जड़ों की तलाश है। अमेरिका, ब्रिटेन आदि देशों के लेखकों की परिस्थितियाँ, दृष्टि तथा सृष्टि मॉरिशस-फीजी आदि के लेखकों से नितांत भिन्न है। ये भारतीय लोग स्वेच्छा से विदेश गए हैं तथा एक बेहतर शिक्षा और बेहतर भौतिक जीवन का सपना लेकर गए हैं, लेकिन वे वहाँ की संस्कृति तथा समाज के बीच रहकर न तो अमेरिकन या ब्रिटिश बन पाते हैं और न पूरी तरह भारतीय ही रह पाते हैं। अमेरिका-इंग्लैंड आदि देशों में रहने वाले भारतीय पश्चिम एवं पूर्व की दो संस्कृतियों के बीच जीते हैं। अतः इनके साहित्य में पूर्व और पश्चिम के संपर्क एवं द्वंद्व के के साथ प्रायः पश्चिम के प्रभुत्व एवं श्रेष्ठता के अहंकार से लेखकों के मन में एक नयी संवेदना उभरती है। अन्य देशों के प्रवासी हिंदी साहित्य में प्रवासी जीवन की पीड़ा, अकेलापन-अजनबीपन की छटपटाहट, दरकते पारिवारिक संबंध, भूमंडलीकरण, उपभोक्तावाद आदि को देखा जा सकता है। प्रवासी हिंदी साहित्य का अपना रूप-रंग है, उसकी अपनी अस्मिता है तथा अपना वैशिष्ट्य है। उसकी हिंदी भाषा तथा भारत-बोध उसे हिंदी की मुख्यधारा का अंग बनाता तो है किन्तु उसे समरूप नहीं बनाता। हिंदी का प्रवासी साहित्य हिंदी का ही अंग है, परन्तु हिंदी साहित्य का अंग होकर भी वह अपने देश और परिवेश का भी साहित्य है।